Diari Oficial de la Generalitat Valenciana


Sumari del DOGV 3152, del 30-12-1997 (1997/13422)

RESOLUCIÓ de 19 de desembre de 1997, del conseller de Sanitat, que deixa sense efecte i declara improcedent la tramitació de les sol·licituds d'obertures d'oficines de farmàcia formulades a l'empara del Reial Decret Llei 11/1996, d'ampliació del servei de farmàcia a la població i de la Llei 16/1997, de Regulació dels Serveis de les Oficines de Farmàcia.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3152

Data del DOGV
:   30-12-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/13544


Data del document
:   19-12-1997

Organisme emissor
:   Conselleria de Sanitat

Tipus de document
:   Resolució

Anàlisi jurídica

4185 RESOLUCIÓ de 19 de desembre de 1997, del conseller de Sanitat, que deixa sense efecte i declara improcedent la tramitació de les sol·licituds d'obertures d'oficines de farmàcia formulades a l'empara del Reial Decret Llei 11/1996, d'ampliació del servei de farmàcia a la població i de la Llei 16/1997, de Regulació dels Serveis de les Oficines de Farmàcia. [97/Q13041]
  
Mitjançant la Resolució de 23 de setembre de 1996, de la Conselleria de Sanitat i Consum, s'acordà la suspensió de la tramitació de les sol·licituds presentades per a l'obertura d'oficines de farmàcia a l'empara del Reial Decret Llei 11/1996, mentre aquesta comunitat autònoma no dictara la disposició de rang adequat que determinara la planificació farmacèutica del territori i la fixació dels nous mòduls de població i el procediment administratiu específic per a la tramitació esmentada. Per la Resolució de la Conselleria de Sanitat d'11 de juny de 1997, la suspensió esmentada es va reiterar, perquè estava pròxim el venciment de la suspensió acordada anteriorment.
  
En aquesta última resolució es va considerar que si arribava el dia 31 de desembre i no s'havia aprovat la Llei d'Ordenació Farmacèutica de la Comunitat Valenciana, s'hauria de promoure l'aprovació de la normativa corresponent que permeta la tramitació de les sol·licituds que se suspenien.
  
En concordança amb tot això, la Conselleria de Sanitat i Consum va presentar el Projecte de Llei d'Ordenació Farmacèutica en dates que feien previsible la seua aplicabilitat en el termini contingut en la resolució de suspensió (el 31 de desembre de 1997).
  
No obstant això, les actuacions parlamentàries han prolongat àmpliament la seua tramitació de manera que esdevé necessari considerar aquesta realitat.
  
Al mateix temps, iniciats, sense perjudici de les modificacions que el projecte puga patir en el tràmit parlamentari, estudis encaminats a fixar el procediment de tramitació de les sol·licituds, s'han plantejat qüestions que fan reconsiderar la suspensió acordada mitjançant les resolucions d'aquesta conselleria abans esmentades. Aquestes qüestions són, amb caràcter general, les següents:
  
a) Necessitat de tenir en compte les peticions pendents de resolució i realitzades a l'empara del Decret 909/1978, amb anterioritat a les noves peticions.
  
b) Conveniència de realitzar, almenys per una vegada, una convocatòria única de totes les oficines de farmàcia resultants a la vista dels mòduls i els requisits que s'acorden en la nova llei.
  
c) Conveniència que les sol·licituds s'acomoden a un model que facilite la seua informatització.
  
Per tot això, amb la intenció d'evitar una complexitat excessiva en el procediment, mitjançant addendes a les sol·licituds presentades i davant les dificultats en el gestió i el retard que això comportaria en l'adjudicació de les autoritzacions d'obertura, sense perjudici del que la normativa que s'aprove dispose respecte a les sol·licituds fins ara presentades la tramitació de les quals es va suspendre, a proposta de la Secretaria General de la Conselleria de Sanitat, de data 18 de desembre de 1997, i fent ús de les competències atribuïdes per la legislació vigent, en especial la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, resolc:
  
Primer
  
La no tramitació de les sol·licituds d'obertura d'oficines de farmàcia realitzades a l'empara del Reial Decret Llei 11/1996 i de la Llei 16/1997, que queden sense efecte, sense perjudici del que poguera preveure, en el seu cas, la nova Llei d'Ordenació Farmacèutica de la Comunitat Valenciana, en tràmit a les Corts Valencianes.
  
Segon
  
Deixar sense efecte la resolució de la Conselleria de Sanitat d'11 de juny de 1997, sobre suspensió de la tramitació de les sol·licituds d'obertures d'oficines de farmàcia formulades a partir de l'entrada en vigor del Reial Decret Llei 11/1996, de 17 de juny, d'ampliació del servei de farmàcia a la població.
  
Tercer
  
L'excessiu volum de sol·licituds, que encara continuen sent formulades, la presentació d'aquestes sol·licituds a través de diferents registres i les dificultats de localització de totes les persones interessades desaconsellen la notificació individual, per la qual cosa raons d'interés públic aconsellen procedir a la publicació establida en l'article 60.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Per tant, aquesta resolució es publicarà en el Diari Oficial de la Generalitat Valenciana i s'anunciarà en els diaris de major difusió a la Comunitat Valenciana i en els taulers d'anuncis dels col·legis oficials de farmacèutics d'Alacant, Castelló de la Plana i València, de la Conselleria de Sanitat (Unitat de Recursos Sanitaris) i de les direccions territorials de la Conselleria de Sanitat.
  
Contra aquesta resolució, després de comunicar-ho a aquest òrgan segons el que estableix l'article 110.3 de la Llei 30/1992, s'hi podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació en el Diari Oficial de la Generalitat Valenciana.
  
València, 19 de desembre de 1997.- El conseller de Sanitat: Joaquín Farnós Gauchía.
  
V. ALTRES ANUNCIS
  
a) ORDENAMENT DEL TERRITORI I URBANISME
  
1. Tràmits de procediments dels plans
  
Ajuntament de Torreblanca